CELEX: 32018D0321(01)
Language: ro
Date: 2018-03-14 00:00:00
Title: Decizia Comisiei din 14 martie 2018 privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia

21.3.2018   
            
            
               RO
            
            
               Jurnalul Oficial al Uniunii Europene
            
            
               C 106/4
            
         DECIZIA COMISIEI
   din 14 martie 2018
   privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia
   (2018/C 106/05)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 210 alineatul (2) și articolul 214 alineatul (6),
   întrucât:
   
               (1)
            
            
               La punctul 6 al Declarației UE-Turcia din 18 martie 2016 (denumită în continuare „declarația”) se prevede că UE urmează să mobilizeze, până la sfârșitul anului 2018, o finanțare suplimentară pentru instrument, în valoare de 3 000 000 000 EUR, odată ce suma de 3 000 000 000 EUR alocată inițial prin intermediul Instrumentului pentru refugiații din Turcia (denumit în continuare „instrumentul”) va fi pe punctul de a fi utilizată integral și dacă vor fi îndeplinite condițiile relevante.
            
         
               (2)
            
            
               La data de 3 februarie 2016, reprezentanții guvernelor statelor membre au elaborat o „Înțelegere comună între statele membre ale UE și Comisie de instituire a unui cadru de guvernanță și de condiționalitate privind Instrumentul pentru refugiații din Turcia” (denumită în continuare „înțelegerea comună”).
            
         
               (3)
            
            
               Comisia precizează că repartizarea contribuțiilor pentru prima tranșă a fost următoarea: 1 000 000 000 EUR de la bugetul Uniunii și 2 000 000 000 EUR din partea statelor membre. Comisia consideră că cea de a doua tranșă ar trebui să fie repartizată în același mod pentru perioada 2018-2019.
            
         
               (4)
            
            
               Furnizarea progresivă a asistenței este condiționată de continuarea punerii în aplicare a înțelegerii dintre Uniunea Europeană și Republica Turcia în scopul intensificării cooperării dintre acestea în ceea ce privește acordarea de sprijin persoanelor care beneficiază de protecție temporară și gestionarea migrației, în cadrul unui efort coordonat de abordare a crizei.
            
         
               (5)
            
            
               Contribuțiile financiare individuale din partea statelor membre ar trebui să fie incluse în bugetul Uniunii ca venituri alocate externe, în conformitate cu articolul 21 alineatul (2) litera (b) din Regulamentul (UE, Euratom) nr. 966/2012 al Parlamentului European și al Consiliului (1). Întrucât Comisia are responsabilitatea exclusivă pentru execuția bugetului Uniunii, în conformitate cu articolul 317 din tratat, aceasta ar trebui să primească, în numele Uniunii, certificatele de contribuție din partea statelor membre. Fiecare certificat de contribuție, exprimat în euro, permite Comisiei să pună la dispoziție creditele de angajament corespunzătoare la momentul primirii certificatului respectiv, în conformitate cu articolul 7 alineatul (2) din Regulamentul delegat (UE) nr. 1268/2012 al Comisiei (2). Certificatele de contribuție individuală trebuie să se bazeze pe un model unic care să permită adaptarea, în cazul în care este necesar, la nevoi specifice.
            
         
               (6)
            
            
               Deciziile referitoare la asistența umanitară și acțiunile de furnizare a acesteia vor fi puse în aplicare în concordanță cu Regulamentul (CE) nr. 1257/96 al Consiliului (3) și în conformitate cu principiile prevăzute în Consensul european privind ajutorul umanitar (4).
            
         
               (7)
            
            
               Din motivele enunțate mai sus, este necesar să se modifice Decizia C(2015) 9500 a Comisiei în consecință,
            
         DECIDE:
   Articolul 1
   Decizia C(2015) 9500 a Comisiei se modifică după cum urmează:
   
               1.
            
            
               Articolul 1 se înlocuiește cu următorul text:
               „Prezenta decizie instituie un mecanism de coordonare – Instrumentul pentru refugiații din Turcia («instrumentul») – pentru a sprijini Turcia să răspundă nevoilor umanitare și de dezvoltare imediate ale refugiaților și ale persoanelor eligibile pentru obținerea de protecție subsidiară și pentru a ajuta comunitățile-gazdă și autoritățile naționale și locale să gestioneze și să răspundă consecințelor afluxurilor de refugiați și de persoane eligibile pentru protecție subsidiară.”
            
         
               2.
            
            
               La articolul 2, alineatul (2) se înlocuiește cu următorul text:
               „Obiectivul specific al instrumentului este de a spori eficiența și complementaritatea sprijinului acordat refugiaților și persoanelor eligibile pentru protecție subsidiară, precum și a sprijinului acordat comunităților-gazdă și autorităților naționale și locale pentru gestionarea și abordarea consecințelor afluxurilor de refugiați și de persoane eligibile pentru protecție subsidiară.”
            
         
               3.
            
            
               La articolul 4, alineatele (1) și (2) se înlocuiesc cu următorul text:
               
                           „(1)
                        
                        
                           Instrumentul coordonează o sumă de 3 000 000 000 EUR pentru perioada 2016-2017 și o sumă suplimentară de 3 000 000 000 EUR pentru perioada 2018-2019.
                           
                              Contribuția de la bugetul UE
                           
                        
                     
                           (2)
                        
                        
                           Suma de 1 000 000 000 EUR din fiecare dintre sumele totale respective pentru perioada 2016-2017 și pentru perioada 2018-2019, ambele în valoare de 3 000 000 000 EUR, se finanțează de la bugetul UE, sub rezerva adoptării unor decizii individuale de finanțare ulterioare în conformitate cu articolul 84 alineatul (2) din Regulamentul (UE, Euratom) nr. 966/2012 și în conformitate cu normele financiare ale acestuia și cu cerințele actului de bază respectiv.”
                        
                     
         
               4.
            
            
               La articolul 4, se adaugă următorul alineat (4):
               
                           „(4)
                        
                        
                           Statele membre furnizează o sumă de 2 000 000 000 EUR pentru perioada 2018-2019, pe baza defalcării contribuțiilor în temeiul cheii venitului național brut (VNB) [la rândul ei bazată pe bugetul pe 2018 al Uniunii Europene].”
                        
                     
         
               5.
            
            
               La articolul 5 alineatul (1), punctul (iv) se înlocuiește cu următorul text:
               
                           „(iv)
                        
                        
                           monitorizează contribuțiile din partea statelor membre, conform calendarului de furnizare prevăzut în certificatul de contribuție al fiecărui stat membru.”
                        
                     
         
               6.
            
            
               La articolul 8, alineatul (3) se înlocuiește cu următorul text:
               „Comisia, în deplină coordonare cu statele membre, efectuează o evaluare a primei tranșe a instrumentului până la 31 decembrie 2021 și a celei de-a doua tranșe până la 31 decembrie 2023.”
            
         
               7.
            
            
               La articolul 9, alineatul (1) se înlocuiește cu următorul text:
               
                           „(1)
                        
                        
                           Prezentul instrument se instituie începând cu data de 1 ianuarie 2016 pentru contribuții financiare în cadrul exercițiilor bugetare 2016 și 2017 și pentru contribuții financiare în cadrul exercițiilor bugetare 2018 și 2019. Instrumentul va fi gestionat pe baza contribuțiilor statelor membre și a calendarului lor, comunicate Comisiei și luate la cunoștință de către aceasta.”
                        
                     
         Articolul 2
   (1)   Prezenta decizie intră în vigoare la data adoptării.
   (2)   Aceasta se publică în Jurnalul Oficial.
   
      Adoptată la Bruxelles, 14 martie 2018.
      
         
            Pentru Comisie
         
         Johannes HAHN
         
            Membru al Comisiei
         
      
   
   
      (1)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (2)  JO L 362, 31.12.2012, p. 1.
   
      (3)  Regulamentul (CE) nr. 1257/96 al Consiliului din 20 iunie 1996 privind ajutorul umanitar (JO L 163, 2.7.1996, p. 1).
   
      (4)  Declarație comună a Consiliului și reprezentanților guvernelor statelor membre reuniți în cadrul Consiliului, a Parlamentului European și a Comisiei Europene, „Consensul european privind ajutorul umanitar” (JO C 25, 30.1.2008, p. 1).
   
      EXPUNERE DE MOTIVE
      Adoptarea Deciziei Comisiei privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia
      Instrumentul pentru refugiații din Turcia a fost creat în 2015, ca o dovadă edificatoare a angajamentului UE de a sprijini refugiații din Turcia. Acest instrument a combinat asistența umanitară cu asistența fără caracter umanitar, pentru a sprijini Turcia în eforturile sale de găzduire a refugiaților. Prima tranșă de finanțare în cadrul instrumentului s-a ridicat la 3 miliarde EUR pentru 2016 și 2017.
      Mobilizarea acestei prime tranșe a Instrumentului pentru refugiații din Turcia a fost încununată de succes. Integralitatea pachetului financiar operațional, în valoare de 3 miliarde EUR, a fost programată, angajată și contractată în decursul celor 21 de luni care au urmat Declarației UE-Turcia din martie 2016. Cel de Al doilea raport anual privind instrumentul (1) cuprinde informații detaliate cu privire la rezultatele obținute și la punerea în aplicare a 72 de proiecte, în total. Raportul confirmă faptul că s-au obținut rezultate tangibile. Printre acestea se numără: acordarea de sprijin, sub formă de venit lunar, unui număr de aproape 1,2 milioane de persoane din rândul celor mai vulnerabili refugiați, transferurile lunare de numerar având loc în cadrul Plasei de siguranță socială de urgență; organizarea de cursuri de limba turcă de care au beneficiat 312 000 de copii refugiați și punerea la dispoziție de materiale educaționale pentru 500 000 de elevi; și consultații de asistență medicală primară pentru aproape 764 000 de refugiați și vaccinarea a peste 217 000 de sugari sirieni refugiați. Guvernanța instrumentului a favorizat, de asemenea, optarea pentru o abordare bazată pe parteneriatul dintre UE și statele membre, iar guvernanța comună nu ar fi posibilă dacă finanțarea ar proveni exclusiv de la bugetul UE.
      Continuarea acțiunilor care s-au dovedit eficace este în interesul UE. Prin urmare, prezenta decizie a Comisiei a fost elaborată astfel încât să se asigure continuarea activităților valoroase întreprinse în cadrul instrumentului, astfel cum este prevăzut în Declarația UE-Turcia.
      Declarația UE-Turcia a confirmat faptul că UE va mobiliza, până la sfârșitul anului 2018, o sumă suplimentară de 3 miliarde EUR pentru instrument, dacă sunt îndeplinite condițiile relevante. Așadar, în vederea asigurării continuității proiectelor din cadrul instrumentului și a sprijinului neîntrerupt pentru refugiați, este necesară luarea unei decizii privind alocarea de fonduri suplimentare. Comisia adoptă, prin urmare, o decizie privind o a doua alocare de 3 miliarde EUR pentru Instrumentul pentru refugiații din Turcia. Bugetul pe 2016 și 2017 mobilizat în cadrul instrumentului a fost compus din suma de 1 miliard EUR de la bugetul UE și suma de 2 miliarde EUR din contribuțiile statelor membre sub formă de venituri alocate externe. Se propune menținerea acestei formule și pentru anii 2018 și 2019. Această repartizare asigură faptul că bugetul UE continuă să dispună de marje suficiente pentru a putea răspunde situațiilor de urgență și crizelor neprevăzute până la sfârșitul actualului cadru financiar multianual, în special în domeniul migrației.
      Mobilizarea contribuțiilor statelor membre la instrument pentru 2016 și 2017 a fost rezultatul unei Înțelegeri comune între Comisie și reprezentanții guvernelor celor 28 de state membre de instituire a unui cadru de guvernanță și de condiționalitate privind Instrumentul pentru refugiații din Turcia (2). Structura de guvernanță a instrumentului, în centrul căreia se află un comitet în care toate statele membre votează, iar Turcia exercită funcții consultative, s-a dovedit a fi foarte eficace. În cazul în care contribuția la cea de a doua tranșă nu ar proveni decât de la bugetul UE, s-ar aplica normele standard ale UE și statele membre ar fi excluse de la guvernanța instrumentului. Comisia invită statele membre să instituie un aranjament similar în ceea ce privește anii 2018 și 2019, și anume, contribuțiile financiare individuale din partea statelor membre să fie incluse în bugetul Uniunii ca venituri alocate externe, așa cum s-a procedat și pentru prima tranșă.
      
         (1)  Comunicarea COM(2018) 91 a Comisiei din 13 martie 2018.
      
         (2)  Înțelegere comună între Comisie și reprezentanții guvernelor celor 28 de state membre de instituire a unui cadru de guvernanță și de condiționalitate privind Instrumentul pentru refugiații din Turcia, 5 februarie 2016.